Document ID: 32001D0598

Απόφαση της Επιτροπής
της 11ης Ιουλίου 2001
για την τροποποίηση της απόφασης 94/984/ΕΚ για τον καθορισμό των υγειονομικών όρων και των κτηνιατρικών πιστοποιητικών που απαιτούνται για την εισαγωγή νωπού κρέατος πουλερικών από ορισμένες τρίτες χώρες και για την κατάργηση των αποφάσεων 96/181/ΕΚ, 96/387/ΕΚ, 96/712/ΕΚ και 97/593/ΕΚ
[κοινοποιηθείσα υπό τον αριθμό Ε(2001) 1841]
(Κείμενο που παρουσιάζει ενδιαφέρον για τον ΕΟΧ)
(2001/598/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 71/118/ΕΟΚ του Συμβουλίου, της 15ης Φεβρουαρίου 1971, περί υγειονομικών προβλημάτων που επηρεάζουν την παραγωγή και τη διάθεση στην αγορά νωπών κρεάτων πουλερικών(1), όπως τροποποιήθηκε τελευταία από την πράξη προσχώρησης της Αυστρίας, της Φινλανδίας και της Σουηδίας, και ιδίως το άρθρο 14 παράγραφος Β σημείο 1 στοιχείο γ),
την οδηγία 91/494/ΕΟΚ του Συμβουλίου, της 26ης Ιουνίου 1991, σχετικά με τους όρους υγειονομικού ελέγχου που διέπουν τις ενδοκοινοτικές συναλλαγές και τις εισαγωγές νωπών κρεάτων πουλερικών από τρίτες χώρες(2), όπως τροποποιήθηκε τελευταία από την οδηγία 1999/89/ΕΚ(3), και ιδίως τα άρθρα 11 και 12,
Εκτιμώντας τα ακόλουθα:
(1) Η απόφαση 94/984/ΕΚ της Επιτροπής(4), όπως τροποποιήθηκε τελευταία από την απόφαση 2000/352/ΕΚ(5), καθορίζει τους υγειονομικούς όρους και τα κτηνιατρικά πιστοποιητικά που απαιτούνται για την εισαγωγή νωπού κρέατος πουλερικών από ορισμένες τρίτες χώρες. Δύο διαφορετικά πιστοποιητικά, το υπόδειγμα Α και το υπόδειγμα Β έχουν καθοριστεί. Η χρήση τους εξαρτάται από την κατάσταση της ψευδοπανώλους των πτηνών στη σχετική χώρα.
(2) Από την επιθεώρηση που πραγματοποίησαν οι υπηρεσίες της Επιτροπής στην Ταϊλάνδη τον Δεκέμβριο 1999 με σκοπό να επανεξετασθεί η κατάσταση της ψευδοπανώλης των πτηνών και από τα συμπληρωματικά στοιχεία που διαβίβασε πρόσφατα η χώρα αυτή προκύπτει ότι έχει βελτιωθεί η κατάσταση της ψευδοπανώλης των πτηνών στην Ταϊλάνδη. Η Ταϊλάνδη πληροί επί του παρόντος τις απαιτήσεις του πιστοποιητικού του υποδείγματος Α που ορίζονται στην απόφαση 94/984/ΕΚ.
(3) Από τα αποτελέσματα του ελέγχου που πραγματοποιήθηκε στην Τυνησία τον Οκτώβριο 2000 και από τις εγγυήσεις που παρασχέθηκαν από τη χώρα αυτή, προκύπτει ότι η Τυνησία πληροί τις απαιτήσεις του υποδείγματος Α του πιστοποιητικού που καθορίζεται στην απόφαση 94/984/ΕΚ και, συνεπώς, μπορεί να συμπεριληφθεί στον κατάλογο της απόφασης αυτής.
(4) Τον Οκτώβριο 2000 πραγματοποιήθηκε αποστολή στη Βραζιλία από τις υπηρεσίες της Επιτροπής με σκοπό την αξιολόγηση της κατάστασης της υγείας των ζώων σε τέσσερις νέες περιφέρειες και τα αποτελέσματα της επιθεώρησης αυτής επιτρέπουν τη συνέχιση της περιφερειοποίησης της Βραζιλίας.
(5) Η Τσεχία, το Ισραήλ και η Ελβετία δεν είναι απαλλαγμένες από τη ψευδοπανώλη των πτηνών. Ωστόσο, εφαρμόζουν μέτρα για την εξάλειψη της νόσου αυτής τα οποία είναι τουλάχιστον ισοδύναμα με εκείνα που ορίζονται στην οδηγία 92/66/ΕΟΚ του Συμβουλίου(6), όπως τροποποιήθηκε τελευταία από την πράξη προσχώρησης της Αυστρίας, της Φινλανδίας και της Σουηδίας. Τα εν λόγω μέτρα για την εξάλειψη της νόσου μπορούν να ληφθούν υπόψη επί του παρόντος για την πιστοποίηση και οι αποφάσεις της Επιτροπής 96/181/ΕΚ(7), 96/387/ΕΚ(8), και 97/593/ΕΚ(9) για τον καθορισμό των υγειονομικών όρων που απαιτούνται για την εισαγωγή νωπού κρέατος πουλερικών από τις χώρες αυτές μπορούν να καταργηθούν.
(6) Επιτρέπεται στην Κροατία να εξάγει νωπό κρέας μόνον από ορισμένες περιοχές του εδάφους της. Από τους ελέγχους που πραγματοποιήθηκαν τον Σεπτέμβριο/Οκτώβριο 1997 και τον Οκτώβριο 2000 προέκυψε ότι δεν υπάρχει πλέον λόγος για περιφερειοποίηση.
(7) Από τις αποστολές που πραγματοποίησαν οι υπηρεσίες της Επιτροπής στην Μαδαγασκάρη το 1997 διαπιστώθηκαν σοβαρές ελλείψεις στη διάρθρωση των κτηνιατρικών υπηρεσιών, στους ελέγχους τους και στις εργασίες πιστοποίησης. Συνεπώς, οι εισαγωγές ορισμένων προϊόντων ζωικής προέλευσης από τη Μαδαγασκάρη στην Κοινότητα έχουν ανασταλεί με την απόφαση 1997/517/ΕΚ της Επιτροπής(10). Επί του παρόντος, κρίνεται σκόπιμο να διαγραφεί η Μαδαγασκάρη από τον κατάλογο των τρίτων χωρών στις οποίες επιτρέπεται να εξάγουν νωπό κρέας πουλερικών στην Κοινότητα, μέχρι να παραχθούν ικανοποιητικές εγγυήσεις για την άρση της αναστολής.
(8) Η οδηγία 93/119/ΕΚ του Συμβουλίου, της 22ας Δεκεμβρίου 1993, για την προστασία των ζώων κατά τη σφαγή ή/και τη θανάτωση τους(11), πρέπει να λαμβάνεται υπόψη κατά τον καθορισμό των όρων εισαγωγής νωπού κρέατος πουλερικών από τρίτες χώρες.
(9) Οι απαιτήσεις της απόφασης 96/712/ΕΚ της Επιτροπής, της 28ης Νοεμβρίου 1995, για τη θέσπιση των υποδειγμάτων της δήλωσης δημόσιας υγείας και των σημάνσεων καταλληλότητας για την εισαγωγή νωπού κρέατος πουλερικών από τρίτες χώρες(12), πρέπει να περιλαμβάνονται στο υγειονομικό πιστοποιητικό για λόγους διαφάνειας και για τη διευκόλυνση της πιστοποίησης. Άρα, η απόφαση 96/712/ΕΚ μπορεί να καταργηθεί.
(10) Η απόφαση 95/411/ΕΚ του Συμβουλίου, της 22ας Ιουνίου 1995, σχετικά με τον καθορισμό, όσον αφορά τις σαλμονέλες, των κανόνων για τις δειγματοληπτικές μικροβιολογικές δοκιμές που πρέπει να πραγματοποιούνται στο νωπό κρέας πουλερικών που προορίζονται για τη Φινλανδία και τη Σουηδία(13), όπως τροποποιήθηκε από την απόφαση 98/227/ΕΚ(14), πρέπει να λαμβάνεται υπόψη για τις εισαγωγές νωπού κρέατος πουλερικών από τις χώρες αυτές.
(11) Για τα κράτη μέλη που είναι απαλλαγμένα από την ψευδοπανώλη των πτηνών δεν απαιτούνται εγγυήσεις για τις εισαγωγές κρέατος πουλερικών όσον αφορά τον εμβολιασμό κατά της ψευδοπανώλης των πτηνών, σύμφωνα με την εναρμόνιση των κριτηρίων εμβολιασμού που ορίστηκαν με την απόφαση 93/152/ΕΟΚ της Επιτροπής(15), και, επιπλέον, το καθεστώς όσον αφορά την ψευδοπανώλη των πτηνών έχει αλλάξει για την Ιρλανδία και για την περιφέρεια της Βόρειας Ιρλανδίας στο Ηνωμένο Βασίλειο, και συνεπώς κρίνεται αναγκαία η τροποποίηση των πιστοποιητικών της απόφασης 94/984/ΕΚ.
(12) Για να ληφθούν υπόψη οι αλλαγές που αναφέρονται ανωτέρω και για λόγους σαφήνειας, τα παραρτήματα Ι και II της απόφασης 94/984/ΕΚ αντικαθίστανται από τα παραρτήματα Ι και II της παρούσας απόφασης.
(13) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το κείμενο του άρθρου 1 της απόφασης 94/984/ΕΚ γίνεται παράγραφος 1 και το ακόλουθο κείμενο προστίθεται ως παράγραφος 2: "2. Το νωπό κρέας πουλερικών που προορίζεται για αποστολή στην Κοινότητα και πληροί τις απαιτήσεις της παρούσας απόφασης πρέπει να φέρει σήμα καταλληλότητας σύμφωνα με τα κριτήρια που αναφέρονται στο παράρτημα ΙΙΙ."
Άρθρο 2
1. Τα παραρτήματα Ι και II της απόφασης 94/984/ΕΚ αντικαθίστανται από τα παραρτήματα Ι και II της παρούσας απόφασης.
2. Το παράρτημα III της παρούσας απόφασης προστίθεται ως παράρτημα III στην απόφαση 94/984/ΕΚ.
Άρθρο 3
Οι αποφάσεις 96/181/ΕΚ, 96/387/ΕΚ, 96/712/ΕΚ και 97/593/ΕΚ καταργούνται.
Άρθρο 4
Η παρούσα απόφαση εφαρμόζεται στο νωπό κρέας πουλερικών που πιστοποιείται από την 1η Σεπτεμβρίου 2001.
Άρθρο 5
Η παρούσα απόφαση απευθύνεται στα κράτη μέλη.
Βρυξέλλες, 11 Ιουλίου 2001.

Labels: 0
3
17
5